CELEX: 62016CO0588
Language: da
Date: 2017-10-25 00:00:00
Title: Kendelse afsagt af Domstolens præsident den 25. oktober 2017.#Generics (UK) Ltd mod Europa-Kommissionen.#Appel – intervention – fortrolighed.#Sag C-588/16 P.

KENDELSE AFSAGT AF DOMSTOLENS PRÆSIDENT
      25. oktober 2017 (
            *1
         )
      »Appel – intervention – fortrolighed«
      I sag C-588/16 P,
      angående en appel i henhold til artikel 56 i statutten for Den Europæiske Unions Domstol, iværksat den 18. november 2016,
      
         Generics (UK) Ltd, Potters Bar (Det Forenede Kongerige), ved advocaat I. Vandenborre og Rechtsanwalt T. Goetz,
      appellant,
      den anden part i sagen:
      
         Europa-Kommissionen ved F. Castilla Contreras, T. Vecchi, B. Mongin og C. Vollrath, som befuldmægtigede, bistået af barrister B. Rayment,
      sagsøgt i første instans,
      har
      DOMSTOLENS PRÆSIDENT,
      efter forslag fra den refererende dommer, D. Šváby,
      og efter at have hørt generaladvokat J. Kokott,
      afsagt følgende
      Kendelse
      
               1
            
            
               Generics (UK) Ltd (herefter »Generics«) har med sin appel nedlagt påstand om ophævelse af dom afsagt af Retten den 8. september 2016, Generics (UK) mod Kommissionen (T-469/13, ikke trykt i Sml., EU:T:2016:454), hvormed Retten frifandt Europa-Kommissionen i det søgsmål, som selskabet havde anlagt med påstand om delvis annullation af Kommissionens afgørelse C(2013) 3803 final af 19. juni 2013 om en procedure i henhold til artikel 101 [TEUF] og EØS-aftalens artikel 53 (sag AT/39226 – Lundbeck) (herefter »den omtvistede afgørelse«), og om nedsættelse af den bøde, som appellanten blev pålagt ved nævnte afgørelse.
            
         
               2
            
            
               Ved skrivelse indleveret til Domstolens Justitskontor den 28. juli 2017 har Kongeriget Storbritannien og Nordirland anmodet om tilladelse til at intervenere i sag C-588/16 P til støtte for Kommissionens påstande.
            
         
               3
            
            
               Efter Domstolens justitssekretærs forkyndelse af Det Forenede Kongeriges anmodning om intervention i henhold til artikel 131, stk. 1, i Domstolens procesreglement, der i henhold til procesreglementets artikel 190, stk. 1, finder anvendelse på appelsager, har Generics fremsat sine bemærkninger til denne anmodning.
            
         
               4
            
            
               Ved skrivelser indleveret til Domstolens Justitskontor henholdsvis den 18. og den 21. august 2017 har Generics først og fremmest gjort gældende, at Det Forenede Kongeriges anmodning om intervention skal forkastes, eftersom den ikke opfylder betingelserne i procesreglementets artikel 130, stk. 2, der i henhold til procesreglementets artikel 190, stk. 1, finder anvendelse på appelsager. Anmodningen indeholder angiveligt ikke nogen angivelse af den sag, som den vedrører, og heller ikke af de påstande, som intervenienten ønsker at indtræde til støtte for, hvilket er til særlig skade for Generics på grund af den sene fremsendelse af anmodningen. Dernæst har Generics oplyst, at anmodningen om intervention i den foreliggende sag, henset til den anmodning om intervention, som Det Forenede Kongerige har fremsat den 10. marts 2017 i den konnekse sag C-591/16 P, Lundbeck mod Kommissionen, efter selskabets opfattelse er uden interesse, navnlig hvis Domstolen måtte beslutte ikke at afholde et retsmøde. Generics har ligeledes gjort gældende, at selskabets ret til forsvar ville blive berørt af Det Forenede Kongeriges intervention, såfremt der afholdes et retsmøde. Endelig har Generics gjort gældende, at anmodningen om intervention i den foreliggende sag har til formål at give den pågældende medlemsstat adgang til oplysningerne i navnlig Kommissionens administrative sagsakter med henblik på anlæggelse af et erstatningssøgsmål mod Generics ved de britiske domstole på foranledning af National Health Service (national sundhedsmyndighed, Det Forenede Kongerige) og Secretary of State for Health (sundhedsminister, Det Forenede Kongerige).
            
         
               5
            
            
               I denne forbindelse bemærkes for det første, at medlemsstaterne i henhold til artikel 40, stk. 1, i statutten for Den Europæiske Unions Domstol kan indtræde i retstvister, der er indbragt for Domstolen, uden at skulle godtgøre, at de har en berettiget interesse i afgørelsen af en for Domstolen indbragt retstvist.
            
         
               6
            
            
               Det af Generics anførte om Det Forenede Kongeriges manglende interesse i at fremsætte en anmodning om intervention i den foreliggende sag og om formålene med denne anmodning er således irrelevante.
            
         
               7
            
            
               For det andet skal det fastslås, at den anmodning om intervention, som Det Forenede Kongerige har indgivet til Domstolens Justitskontor den 28. juli 2017, opfylder formkravene i procesreglementets artikel 130, stk. 2, der i henhold til procesreglementets artikel 190, stk. 1, finder anvendelse på appelsager. Den indeholder navnlig, og i modsætning til, hvad Generics har hævdet, en angivelse af den sag, som den vedrører, og af de påstande, som Det Forenede Kongerige ønsker at indtræde til støtte for, nemlig de af Kommissionen nedlagte påstande.
            
         
               8
            
            
               For det tredje kan det af Generics anførte om, at selskabets ret til forsvar vil blive tilsidesat som følge af Det Forenede Kongeriges eventuelle intervention, under alle omstændigheder ikke tages til følge, eftersom der ikke er påberåbt nogle forhold til støtte herfor.
            
         
               9
            
            
               I henhold til artikel 40, stk. 1, i statutten for Den Europæiske Domstol og procesreglementets artikel 131, stk. 2, der i henhold til procesreglementets artikel 190, stk. 1, finder anvendelse på appelsager, bør Det Forenede Kongeriges intervention derfor tillades.
            
         
               10
            
            
               Henset til den omstændighed, at Det Forenede Kongeriges anmodning om intervention først er blevet fremsat efter udløbet af fristen i henhold til procesreglementets artikel 190, stk. 2, der finder anvendelse på appelsager, og inden Domstolen har besluttet, at retsforhandlingernes mundtlige del skal åbnes, skal den pågældende medlemsstat i henhold til artikel 40, stk. 1, i statutten for Den Europæiske Unions Domstol og procesreglementets artikel 129, stk. 4, der i henhold til procesreglementets artikel 190, stk. 1, finder anvendelse på appelsager, dog kun gives tilladelse til at fremsætte bemærkninger i retsmødet, hvis et sådant afholdes.
            
         
               11
            
            
               Såfremt Domstolen måtte imødekomme Det Forenede Kongeriges anmodning om intervention, har Generics ligeledes nedlagt påstand om, at Domstolen behandler visse hemmelige oplysninger vedrørende Generics indeholdt i følgende dokumenter fortroligt i forhold til den pågældende medlemsstat:
               
                        –
                     
                     
                        Generics’ annullationssøgsmål og selskabets replik ved Retten, der findes i henholdsvis bilag A.3 og A.4 til appelskriftet til Domstolen
                     
                  
                        –
                     
                     
                        bilag A.1, A.5, A.27 og A.32 til Generics’ annullationssøgsmål indgivet til Retten
                     
                  
                        –
                     
                     
                        bilag B.1, B.2, B.4, B.10 og B.12 til Generics’ replik indgivet til Retten
                     
                  
                        –
                     
                     
                        bilag E.4 til Kommissionens bemærkninger som følge af en foranstaltning til bevisoptagelse anordnet af Retten
                     
                  
                        –
                     
                     
                        appelskriftet til Domstolen og
                     
                  
                        –
                     
                     
                        bilag A.2, A.7, A.9, A.10 og A.12 til appelskriftet indeholdende henholdsvis den fortrolige udgave af den omtvistede afgørelse (bilag A.2), en aftale om udvikling og levering indgået mellem Generics og Schweizerhall Pharma International GmbH (bilag A.7), to transaktions- og leveringsaftaler indgået mellem Generics og Lundbeck Ltd (bilag A.9 og A.10) samt en e-mail om den praksis, der er blevet pålagt sanktioner (bilag A.12).
                     
                  
         
               12
            
            
               Med henblik herpå har Generics i bilaget til sine bemærkninger til Det Forenede Kongeriges anmodning om intervention fremsendt udgaver af såvel appelskriftet som bilag A.2, A.3, A.4, A.7, A.9, A.10 og A.12 hertil indeholdende henholdsvis den omtvistede afgørelse (bilag A.2), annullationssøgsmålet anlagt ved Retten (bilag A.3), replikken indgivet til Retten (bilag A.4), de aftaler, der er indgået mellem henholdsvis Generics og Schweizerhall Pharma International og Generics og Lundbeck (bilag A.7, A.9 og A.10), og endelig en e-mail om den praksis, der er blevet pålagt sanktioner (bilag A.12), der ikke er fortrolige i forhold til Det Forenede Kongerige.
            
         
               13
            
            
               Indledningsvis og vedrørende anmodningen om fortrolig behandling af bilag A.1, A.5, A.27 og A.32 til Generics’ annullationssøgsmål ved Retten, af bilag B.1, B.2, B.4, B.10 og B.12 til replik indgivet til Retten og af bilag E.4 til Kommissionens ovenfor nævnte bemærkninger skal det bemærkes, at disse bilag ikke er vedlagt appelskriftet i den foreliggende sag. Derfor er de ikke en del af de procesdokumenter, der kan fremsendes til intervenienterne i medfør af procesreglementets artikel 131, stk. 4, der i henhold til procesreglementets artikel 190, stk. 1, finder anvendelse på appelsager.
            
         
               14
            
            
               Anmodningen om fortrolig behandling af disse bilag er derfor formålsløs.
            
         
               15
            
            
               Med hensyn til anmodningen om fortrolig behandling af bilag A.2 til appelskriftet indeholdende den fortrolige udgave af den omtvistede afgørelse skal det bemærkes, at denne udgave af den omtvistede afgørelse allerede behandles fortroligt i forhold til Det Forenede Kongerige i henhold til kendelse afsagt af Domstolens præsident den 5. juli 2017, Lundbeck mod Kommissionen (C-591/16 P, ikke trykt i Sml., EU:C:2017:532).
            
         
               16
            
            
               Henset til nævnte kendelse bestemmes det på nuværende tidspunkt i den foreliggende sag, at alene den offentligt tilgængelige udgave af denne afgørelse, som Kommissionen offentliggjorde på sit websted den 19. januar 2015, og som er vedhæftet Generics’ anmodning om fortrolig behandling, i henhold til procesreglementets artikel 131, stk. 4, der i henhold til procesreglementets artikel 190, stk. 1, finder anvendelse på appelsager, vil blive sendt til Det Forenede Kongerige.
            
         
               17
            
            
               Hvad endelig angår anmodningen om fortrolig behandling i forhold til Det Forenede Kongerige af appelskriftet i den foreliggende sag samt af bilag A.3, A.4, A.7, A.9, A.10 og A.12 hertil omhandlet i denne kendelses præmis 11 kan det alene på grundlag af denne anmodning fastslås, at den ønskede behandling er berettiget. I henhold til procesreglementets artikel 131, stk. 4, der i henhold til procesreglementets artikel 190, stk. 1, finder anvendelse på appelsager, vil kun de ikke-fortrolige udgaver af disse procesdokumenter, der er omhandlet i denne kendelses præmis 12, blive sendt til den pågældende medlemsstat på nuværende tidspunkt i sagen.
            
         Sagsomkostninger
      
               18
            
            
               I henhold til procesreglementets artikel 137, der i henhold til procesreglementets artikel 184, stk. 1, finder anvendelse på appelsager, træffes der afgørelse om sagsomkostninger ved den dom eller kendelse, hvormed sagens behandling ved Domstolen afsluttes.
            
         
               19
            
            
               Afgørelsen om omkostningerne i tilknytning til Det Forenede Kongeriges intervention udsættes derfor.
            
          
            
               Af disse grunde kender Domstolens præsident for ret:
            
          
            
               
                        
                           1)
                        
                     
                     
                        
                           Det Forenede Kongerige Storbritannien og Nordirland gives tilladelse til at intervenere i sag C-588/16 P til støtte for Europa-Kommissionens påstande.
                        
                     
                  
          
            
               
                        
                           2)
                        
                     
                     
                        
                           Det Forenede Kongerige Storbritannien og Nordirland gives tilladelse til at fremsætte bemærkninger i retsmødet, hvis et sådant afholdes.
                        
                     
                  
          
            
               
                        
                           3)
                        
                     
                     
                        
                           Justitssekretæren sender et eksemplar af alle procesdokumenterne til Det Forenede Kongerige Storbritannien og Nordirland med undtagelse af de fortrolige udgaver af Generics (UK) Ltd’s appelskrift samt dokumenterne i bilag A.2, A.3, A.4, A.7, A.9, A.10 og A.12 til dette processkrift.
                        
                     
                  
          
            
               
                        
                           4)
                        
                     
                     
                        
                           Justitssekretæren sender en ikke-fortrolig udgave i forhold til Det Forenede Kongerige Storbritannien og Nordirland af Generics (UK) Ltd’s appelskrift og dokumenterne i bilag A.3, A.4, A.7, A.9, A.10 og A.12 til dette appelskrift samt den offentligt tilgængelige udgave af dokumentet i bilag A.2 til nævnte appelskrift, der er offentliggjort på Kommissionens websted, til Det Forenede Kongerige Storbritannien og Nordirland.
                        
                     
                  
          
            
               
                        
                           5)
                        
                     
                     
                        
                           Det er ufornødent at tage stilling til Generics (UK) Ltd’s anmodning om fortrolig behandling af bilag A.1, A.5, A.27 og A.32 til Generics (UK) Ltd’s annullationssøgsmål anlagt ved Den Europæiske Unions Ret, bilag B.1, B.2, B.4, B.10 og B.12 til replik indgivet til Retten og bilag E.4 til Kommissionens bemærkninger fremsat som følge af en foranstaltning til bevisoptagelse anordnet af Retten.
                        
                     
                  
          
            
               
                        
                           6)
                        
                     
                     
                        
                           Afgørelsen om sagens omkostninger udsættes.
                        
                     
                  
          
               
                  
                     Underskrifter
                  
               
            (
            *1
         ) – Processprog: engelsk.